b"\n_START_ARTICLE_\nPaloma Escudero\n_START_SECTION_\nBiografia\n_START_PARAGRAPH_\nFilla d'un empresari i d'una fil\xc3\xb2loga, i n\xc3\xa9ta d'una de les primeres espanyoles que es van graduar a la universitat, Escudero \xc3\xa9s la cinquena de set germans i es va criar al barri madrileny de Chamber\xc3\xad. Des de ben petita, es va interessar pels idiomes, el teatre i el b\xc3\xa0squet, aficions que ben aviat va alternar amb activitats de voluntariat amb els gitanos de Sant Blas._NEWLINE_Es va llicenciar en Ci\xc3\xa8ncies Econ\xc3\xb2miques i Empresarials a l'ICADE a Madrid de la Universitat Pontif\xc3\xadcia de Comillas. Va obtenir una beca Erasmus per iniciar la seva especialitzaci\xc3\xb3 en m\xc3\xa0rqueting a la ESSEC Business School de Par\xc3\xads. Acabats els seus estudis universitaris, inici\xc3\xa0 la seva carrera professional com a manager en el departament de M\xc3\xa0rqueting de Procter & Gamble, responsabilitat que mantindria des de l'any 1989 fins al 1995. Despr\xc3\xa9s d'un any sab\xc3\xa0tic, va fer la volta al m\xc3\xb3n amb el seu esp\xc3\xb2s, viatjant a Indon\xc3\xa8sia, Nova Zelanda, Guatemala, Bol\xc3\xadvia i Mo\xc3\xa7ambic, i col\xc2\xb7laborant com a cooperant a Guatemala. A la tornada va rebre l'oferta d'exercir com a directora d'estudis i relacions internacionals d'Interm\xc3\xb3n Oxfam. El 1997 va comen\xc3\xa7ar una nova etapa a Madrid, i tres anys despr\xc3\xa9s, l'any 2000, va esdevenir la primera directora de l'oficina d'Oxfam Internacional davant la Uni\xc3\xb3 Europea a Brussel\xc2\xb7les, on va residir durant set anys, especialitzant-se en temes de desenvolupament, pobresa i comer\xc3\xa7 internacional. El desembre del 2007, es va convertir en la directora executiva d'UNICEF Espanya i en membre del Standing Group d'UNICEF a escala internacional. Sis anys m\xc3\xa9s tard, el 2013, es va traslladar a Nova York com a nova directora de comunicaci\xc3\xb3 mundial d'Unicef. Amb aquest c\xc3\xa0rrec es va convertir en una de les espanyoles que m\xc3\xa9s alt han arribat en l'organigrama de l'ONU. Javier Martos fou el seu substitut en la direcci\xc3\xb3 d'UNICEF Espanya._NEWLINE_Segons la revista Forbes, l'any 2017 ocupava el tercer lloc entre les considerades les deu dones m\xc3\xa9s influents d'Espanya."